钦定古今图书集成/明伦汇编/官常典/第797卷 > 王艮
## 钦定古今图书集成/明伦汇编/官常典/第797卷 > 王艮

按《元史》本传：“艮字止善，绍兴诸暨人。尚气节，读书务
明理以致用，不苟事言说。淮东廉访司辟为书吏，迁
淮西。会例革南士，就为吏于两淮都转运盐使司，以
岁月及格，授庐州录事判官。淮东宣慰司辟为令史，
以廉能称。再调陕州总管府知事，又辟江浙行省掾
史。会朝廷复立诸市泊司，艮从省官至泉州，建言若
买旧有之船以付泊商，则费省而工易集，且可绝官
吏侵欺掊克之弊。”中书省报如艮言，凡为船六艐，省
官钱五十馀万缗。历建德县尹，除两浙都转运盐使
司经历。绍兴路总管王克敬以计口食盐不便，尝言
于行省，未报，而克敬为转运使，集议欲稍损其额，以
纡民力，沮之者以为有成籍，不可改，艮毅然曰：“民实
寡而强赋，多民之钱，今死徙已众矣，顾重改民籍而
轻弃民命乎？且浙右之郡，商贾辐辏，未尝以口计也。
移其所赋，散于商旅之所聚，实为良法。”于是议岁减
绍兴食盐五千六百引。寻有复排前议者，艮欲辞职
去，丞相闻之，亟遣留艮，而议遂定。迁海道漕运都万
户府经历。绍兴之官，粮入海运者十万石，城距海十
八里，岁令有司拘民船以备短送，吏胥得并缘以虐
民。及至海次，主运者又不即受，有折缺之患。艮执言
曰：“运户既有官赋之直，何复为是纷纷也？”乃责运户
自载粮入运船。运船为风所败者，当核实除其数。移
文往返，连数岁不绝。艮取吏牍披阅，即除其粮五万
二千八百石、钞二百五十万缗，运户乃免于破家。迁
江浙行省检校官。有诣中书诉“松江富民包隐田土
为粮一百七十馀万石，沙荡为钞五百馀万缗，宜立
官府，纠察收追之。”中书移行省，议遣官验视，而松江
独当十九。艮至松江，条陈曲折，以破其狂妄，言其不过欲竦朝廷之听而报宿怨，且冀创立衙“门，为徼名
爵计耳。万一民心动摇，患生不测，岂国家培养根本
之策哉？”艮言上，事遂寝。除江西行省左右司员外郎。
吉之安福有小吏，诬民欺隐，诡寄田租九千馀石，初
止八家，前后数十年，株连至千家。行省数遣官按问，
吏已伏其虚诳，而有司喜功生事者，复勒其民报，合
征粮六百馀石。宪司援诏条革去，终莫能止。艮到官，
首言：“是州之粮，比元经理已增一千一百馀石，岂复
有欺隐诡寄者乎？准宪司所拟可也。”行省用艮言，悉
蠲之。艮在任岁馀，以中宪大夫、淮东道宣慰副使致
仕，卒，年七十一。